ཉིན་ཞིག་གིས་དགོང་མོར་གཡང་ལགས་ཀྱི་གནས་ཚུལ་དེ་དངོས་གནས་ཡིན་པ་གཞི་ནས་ཚོར།གློ་བུར་དུ་ཕ་དངོས་གྲུབ་ཀྱི་བྱེད་སྟངས་ཡིད་ལ་ཤར་ནས་ཁོང་ཁྲོའི་མེ་ལྕེ་དབང་མེད་དུ་འབར།རྒན་བུ་ཁྲིད་དང་ང་གཉིས་དབར་བརྩེ་བ་ཧ་ཅང་ཟབ་མོ་ཡོད།ཁོ་མོས་འདི་ལྟར་བྱེད་དོན་ཅི་ཡིན་ཞེས་ག་བྱེད་མེད་པར་མིག་ཆུའི་དོ་ཤལ་བྲང་ལ་དཀྲིས།ཉིན་དེའི་དགོང་མོར་གཡང་ལགས་རྒྱུན་ལྡན་ལྟར་སློབ་གྲྭ་གྲོལ་སྟེ་ཁྱིམ་ལ་འབྱོར།དཔེ་ཁུག་ཕར་ལ་བཞག་ནས་འབོལ་གདན་ལ་བསྙེས་ནས་བསྡད།ཕ་དངོས་གྲུབ་ཏག་ཏག་དགོང་ཟས་བཟོ་བར་ཕྱིན།དེ་རིང་ཁ་པར་དེ་སྒྲོག་རྩེའི་སྟེང་ལུས།ཏིང་ཏིང་་་་ཞེས་ལུ་གུ་རྒྱུད་དུ་འཕྲིན་ཐུང་གསུམ་སླེབས།གཡང་ལགས་ཀྱིས་ཁ་པར་ཚུར་བླངས་ནས་བལྟ་ཙམ་བྱེད་འདོད།འཕྲིན་ཐུང་དང་པོར།སྤྱི་ཁྱབ་དངོས་གྲུབ་ལགས།ཁ་སྔོན་ནུབ་མོར་ངེད་གཉིས་དབར་ལུས་འབྲེལ་བྱུང་བ་དེ་ནས་བཟུང་ངའི་ལུས་སེམས་གཉིས་ཀ་ཁྱེད་ཕྱོགས་སུ་དབང་མེད་ཤོར།དུས་དེ་ནས་ཉིན་མོའི་དྲན་པ་དང་མཚན་མོའི་རྨི་ལམ་ནི་ཁྱེད་ཁོ་ན་ལས་མེད།འོན་ཀྱང་།ཁྱེད་ནི་ཁྱིམ་ཚང་གི་བདག་པོ་རེད།ད་ལྟ་ང་ལ་ན་ཟུག་དེས་ཅི་དགོས་ཤེས་མ་སོང་།གནས་སྐབས་གནས་ཚུལ་དེ་སུས་ཀྱང་ཤེས་དོགས་བྱེད་དགོས།ལྷག་པར་དུ་གཡང་ལགས།ངས་གཡང་ལགས་ལ་གདོང་གང་འདྲ་བསྟན་དགོས་མིན་ཤེས་མ་སོང་།དངོས་གྲུབ་ལགས་ཁྱེད་ཀྱིས་གནས་ཚུལ་དེར་བསམ་བློ་བཏང་ཨེ་ཡོད།འཕྲིན་ཐུང་གཉིས་པ།སྤྱི་ཁྱབ་དངོས་གྲུབ་ལགས།ད་ལྟ་ང་ཆེས་སྐྲག་ཤོས་དེ་ང་ལ་གཟུགས་པོ་འཁོར་ཡོད་ན་བསམ་པའི་སྐྲག་སྣང་དེ་རེད།ངེད་གཉིས་བསྟུད་མར་ཉིན་མཚན་བདུན་ཙམ་ལུས་འབྲེལ་བྱུང་འདུགདེའི་རིང་ཁྱེད་ནས་སྦྲུམ་འགོག་སྲུང་ཤུབས་གྱོན་མེད་ལ།ངས་ཀྱང་འབྲུམ་འགོག་ཁོང་སྨན་བཏང་མེད།བྱས་ཙང་།ང་ཧ་ཅང་སྐྲག་གི་འདུགའཕྲིན་ཐུང་གསུམ་པ།དངོས་གྲུབ་ལགས།དོ་དགོང་ཡོང་དུས་ཚུར་ལམ་སྒོ་བསྟེན་སྨན་ཁང་ཞིག་ནས་ང་ལ་སྦྲུམ་ཐུར༼མངལ་འབྲུམ་མིན་ལྟ་བྱེད་ཀྱི་ཁབ་ཐུར་ཞིག༽ཞིག་ཉོ་རོགས།ཞེས་པའི་སྔ་ཕྱིའི་འཕྲིན་པ་གསུམ་པོ་གཡང་ལགས་ཀྱིས་མིག་སྔུན་དུ་སྣང་།འཕྲིན་པ་གསུམ་པོས་བུ་མོ་གཡང་ལགས་ཀྱིས་ཁོག་པའི་ལྷིང་འཇག་ཡོད་ཚད་ས་ཆེན་པོ་འགུལ་བ་ལྟར་དུ་དཀྲུགཁོ་མོས།ད་དུང་ཡང་དོན་དངོས་དེར་དོགས་འཚེར་གཅིག་རྗེས་གཉིས་ཐུད་དུ་སྐྱེས།གཅིག་ནི་ཕ་དང་གཅིག་ཤོས་ནི་དགེ་རྒན།གཡང་ལགས་ཀྱིས་ཁོ་གཉིས་ལ་ཅི་ཞིག་བཤད་འདོད་པའི་སྐད་ཆ་དེ་ད་དུང་ཡང་གློ་སྙིང་མཆིན་གསུམ་དབར་ནས་དྲན་མ་སོས།སྙིང་ཁ་རྡིར་རྡིར་འདར་གིན་དུ་སྨན་ཁང་ནང་ཨ་མ་ལྟ་བར་རྒྱུགལམ་བར་དུ་མིག་ཆུའི་ཕྲེེང་བ་རྡོལ།ཨ་མས་ཁོ་མོར་ཅི་ཞིག་རེད་སོང་སོགས་རྒྱུ་མཚན་དྲིས་ཀྱང་ཡ་ལན་རྒྱབ་པའི་རྒྱུ་བ་མ་མཆིས།ནུབ་མོ་དེ་རང་དུ་ཨ་ཅེ་བུ་ཁྲིད་ལ་གནས་ཚུལ་ཁ་གསལ་འདྲི་རྒྱུའི་དམ་བཅའ་བཞགསྔར་རྒྱུན་ལྟར་རྒན་བུ་ཁྲིད་སློབ་ཁྲིད་ལ་འཁོར།གཡང་ལགས་ཉལ་ཁང་ནང་རྒྱུན་དང་མི་འདྲ་བར་ཁུ་སིམ་མིར་གནས།རྒན་བུ་ཁྲིད་ནང་ལ་འཛུལ་རྗེས་གཡང་ལགས་ཀྱིས་སྒོ་དམ་པོར་རྒྱབ་ནས་ཁོ་གཉིས་དབར་ཀྱི་གནས་ཚུལ་ཆ་ཚང་འགྲེལ་བཤད་རྒྱབ་རྒྱུའི་རེ་བ་གཏོན།ཐོག་མར།རྒན་བུ་ཁྲིད་ཁ་སྐྱེངས་ངོ་ཚ།གདོང་དམར་པོར་གྱུར་ནས་སྐད་ཆ་ཚིག་གཅིག་སྨྲ་སྤོབས་བྲལ།གཡང་ལགས་ཀྱི་ངུ་ཤུམ་རེ་རེས་རྒན་བུ་ཁྲིད་ལགས་ཀྱི་གསང་ཚིག་ཡོད་ཚད་དབང་མེད་དུ་རྡོལ།མ་ཟད།གཡང་ལགས་མ་སྨད་ལ་དགོངས་དག་ཞུས།གང་ལྟར།སྤྱི་ཁྱབ་དངོས་གྲུབ་ལགས་ཀྱིས་ཁོ་མོར་བཅང་པའི་བརྩེ་དུངས་དེ་ལྷད་མེད་དྭངས་གཙང་ཡིན་པས་ཁྱེད་གཉིས་ཕྱི་བཤོལ་བྱེད་དགོས་པར་བཤད།སྐབས་དེར་བུ་མོ་གཡང་ལགས་ཀྱིས་འདི་ལྟར་བཤད།རྒན་ལགས།ངའི་ཕ་མ་གཉིས་ཀྱིས་དབར་ལ་ལོ་མང་སྐྱིད་སྡུག་རེས་མོས་ཀྱིས་མྱོས་པའི་བཟའ་ཚང་གི་བརྩེ་དུང་ཡོད་པས་ངའི་ཨ་ཕས་དེ་ལྟར་རྒྱུ་མཚན་དང་དམིགས་ཡུལ་མེད་པར་ཁྱེད་དང་ནམ་ཡང་འགྲོགས་མི་སྲིད་ལ།ཁྱེད་ལ་བཅང་པའི་བརྩེ་དུངས་དེ་ཡང་གཡོ་སྒྱུ་དང་གནས་སྐབས་ཡིན་པས་ཁྱེད་ཀྱིས་བསམ་བློ་ནན་མོ་གཏོང་རོགས་ཞེས་གོ་བ་སྤྲད།ཨ་ཅེ་བུ་ཁྲིད་དེ་ཙམ་ཡིད་མ་ཆེས།དེའི་སྐབས་སུ་གཡང་ལགས་ཀྱིས་བློ་ཐབས་འདི་འདྲ་ཞིག་དྲན།སང་ཉིན་ང་སློབ་གྲྭ་གྲོལ་རྗེས་ཨ་ཅག་རང་ངའི་རྗེས་སུ་སྙེགས་ཏེ་ཡོང་ནས་ང་ཚོའི་སྒོ་ཁར་སྐད་ཆ་ཉན་ནས་འདུག་རོགས།དེ་མིན་གང་ཡང་བྱེད་མི་དགོས།སྐབས་དེ་དུས་ངའི་ཨ་ཕས་ཁྱེད་རང་ལ་བཅང་པའི་བརྩེ་དུངས་དེ་ལྷད་མེད་ཡིན་མིན་ཤེས་ངེས་ཡིན་ཞེས་གྲོས་སུ་འཆམ།